לאה לופטין

ביוגרפיה

לופטין נולדה וגדלה בקיבוץ אפיקים. בסוף 1969 התגייסה ללהקת הנח"ל, שם פגשה את גידי גוב שהיה בן זוגה לתקופה קצרה. עם החברים הנוספים ששירתו במחזור זה נמנים ירדנה ארזי, דני סנדרסון, רותי הולצמן, אפרים שמיר, מירי אלוני, אלון אולארצ'יק, תמי עזריה, מאיר פניגשטיין ועמוס טל שיר. שם התוכנית שבה השתתפו היה "שא לשלום", אך הוא הוחלף ונקרא על שם אחד מלהיטי התוכנית, "בהיאחזות הנח"ל בסיני". שירים נוספים בתוכנית היו "שיר לשלום", "הבן יקיר לי", "אנחנו ואתם", ו"טרנטלה", שבו שרה לופטין סולו קצר.

קריירה

בשנת 1972 הייתה חלק משלישיית "גושפנקא" לצד רבקה זוהר ורות טובי, שהקימה את השלישייה. "גושפנקא" הייתה מעין גרסה מוקדמת לשלישייה שלופטין תצטרף אליה בעתיד ("שוקולד מנטה מסטיק"). שיריה של השלישייה לא נחלו הצלחה.
בשנת 1973 הצטרפה לופטין להרכב "שוקולד מנטה מסטיק", לאחר שפרשה ממנו תמי עזריה. שתי שותפותיה להרכב היו חברותיה ללהקת הנח"ל, ירדנה ארזי ורותי הולצמן. לשלוש הזמרות מספרים אישיים צבאיים עוקבים, והן חלקו אוהל בטירונות. ההרכב המשולש ידע הצלחה רבה בשנות השבעים. הן הניבו מספר להיטים, השתתפו בתחרויות זמר רבות, כמו כן גם בתוכניות טלוויזיה ורדיו, וייצגו את ישראל באירוויזיון 1976 עם השיר "אמור שלום", שאיתו הגיעו למקום השישי.
לאחר פירוק השלישייה חברה לופטין לעוזי חיטמן ודודו זר להרכב ניסיוני וחד פעמי שנקרא "שלושה בשירה אחת". הם הופיעו בפסטיבל הזמר והפזמון תש"מ (1980) עם השיר "אני מאמין" שזכה במקום התשיעי. השלושה אף העלו באותה השנה מופע של שירים וסיפורים לילדים שנקרא "יובב השובב - שמח בשכונה". לקראת סוף 1980 החליפה לופטין את גלי עטרי בהרכב חלב ודבש. ההופעה הראשונה של ההרכב המחודש הייתה במצעד המרגנית של גלי צה"ל, שם ביצעו גרסה מצליחה לשיר "אני נושא עימי". הם הקליטו מספר להיטים, ביניהם "אולי עוד קיץ", "דון ז'ואן", "יום אחד", ו"מיס אמריקה", והופיעו בקדם אירוויזיון 1981 בשיר "סרנדה" שזכה במקום הרביעי. ההופעה האחרונה של לופטין בהרכב הייתה בשירוויזיון 1982 עם השיר "רוק אנד רול עלה לארץ" (מילים: אהוד מנור, לחן ועיבוד: קובי אושרת). לאחר מכן פרשה לופטין  מ"חלב ודבש" והחלה לפתח קריירת סולו.
אחת מהופעותיה הראשונות כזמרת סולנית הייתה בפסטיבל לשירי ילדים 1983 עם "שיר מולדת" (מילים ולחן: נמרוד טנא, עיבוד: אריק רודיך) שהגיע למקום הרביעי. תחת העיבוד וההפקה של בעלה דאז אריק רודיך החלה לופטין להקליט שירים דוגמת "דם הגפן" (שהיה להיט גדול בקצב הדבקה), "על הירדן" (שתיאר את ילדותה של לופטין), "קו הטירוף" ו"אור מחושך". ב-1985 השתתפה בקדם אירוויזיון עם "שיר עמלים" ("שיר קמים בבוקר לעמל יומם...") למילים של אורי אסף ולחן ועיבוד של אריק רודיך. השיר הגיע למקום החמישי בתחרות. באותה השנה היא הופיעה עם יזהר כהן במופע לילדים שנקרא "ספינת החלומות". 
במאי 1986 הוציאה לרדיו את "אלי למה לא תראה" (מילים: אורי אסף, לחן ועיבוד: אריק רודיך), השיר זכה להצלחה מועטה. בדצמבר אותה שנה היא הופיעה לראשונה בפסטיגל עם השיר "למה" (מילים: שמרית אור, לחן ועיבוד: אריק רודיך) שהגיע למקום השביעי. 
בשנת 1988 יצא אלבום הבכורה שלה "קו הטירוף", שאיגד את שיריה שהוקלטו לאורך שנות השמונים, ביניהם "דם הגפן", "על הירדן" ושיר הנושא "קו הטירוף" אותו כתב שמוליק קלוסקי ללחן של אריק רודיך. השניים כתבו לאלבום זה גם את השיר "נשימה". 
בשנת 1989 התאחדה לופטין עם חבריה לחלב ודבש להופעה בקדם אירוויזיון עם השיר "אני מאמין" שהגיע למקום השמיני. איחוד נוסף ביצעה עם חברותיה לשוקולד מנטה מסטיק בהקלטת השירים "ונצואלה" ו"נערה ממש אוצר" לאלבומה של ירדנה ארזי "תחנה בדרך".
בפורים של אותה שנה, היא כיכבה עם אבי דור ורחלי חיים במופע לילדים שנקרא "משלוש יוצא אחד" אשר שודר בטלוויזיה החינוכית.
בתחילת שנות התשעים החלה לופטין לשתף פעולה עם איש יחסי הציבור והיועץ האמנותי גברי מזור. היא הקליטה שירים בסגנון נפוליטני שזכו להצלחה דוגמת "ילד", "מתנה", "ירח ערמומי", "ספגטי עממי" ו"אל נא תשכח אותי". 
בקדם-אירוויזיון 1992 ביצעה את השיר "היו לי חלומות" (מילים: אבי קורן, לחן: אריק רודיך) שהגיע למקום החמישי. כל השירים הללו נכללו באלבומה השני של לופטין, "פנטזיה", שיצא באותה שנה.
אלבומה השלישי של לופטין,"זמן אמת",יצא בשנת 1993 וכלל את השירים "החיים האחרים", "מה זה געגוע" וחידוש לשיר "יש אהבה אתה אומר", אך הלהיט הגדול ביותר מאותו אלבום היה החידוש לשיר "הכל פתוח", אותו ביצעה לופטין כדואט עם עופר לוי. הצלחת השיר הייתה כה גדולה עד שהשניים החליטו להמשיך ולשתף פעולה. ב-1994 הקליטו השניים חידוש לשיר  הוא "את לי אור" (שבוצע במקור על ידי הזמר נתנאל), אשר זכה להצלחה. עוד באותה שנה השתתפה לופטין בפעם השנייה בפסטיגל עם השיר "משהו בלב" (מילים חמוטל בן-זאב עפרון, לחן: יוני רועה, עיבוד: דורון פיקר) שהגיע למקום הרביעי.
בשנת 1995 ביצעו ביחד בקדם אירוויזיון את השיר "הארץ המובטחת" (מילים: אהוד מנור, לחן: יוני רועה) עימו הגיעו למקום השלישי. באותה השנה השניים השתתפו בתוכנית "הופה היי", וכן הקליטו באותה השנה את האלבום "הארץ המובטחת", שכולו חידושים לשירים עבריים באווירה ים תיכונית, שכלל את הדואט המצליח "הכל פתוח" ואת שיר הנושא. לאחר צאת האלבום החל לוי בתהליך של חזרה בתשובה, מה שמנע מהצמד להמשיך ולנצל את הפופולריות שצברו ובסוף אותה שנה דרכיהם נפרדו.  
בשלב זה נעצרה התנופה בקריירה של לופטין. בסוף שנות התשעים ותחילת שנות האלפיים ביצעה כמה גיחות טלוויזיוניות, שנשכחו תוך זמן קצר, בעיקר בתוכניות ספיישל נוסטלגיות שעסקו באחד מההרכבים שבהם הייתה חברה. בשנת 2003 הצטרפה לארזי ולהולצמן לכמה הופעות איחוד של שוקולד מנטה מסטיק במסגרת המופע של ארזי. הלהקה התאחדה שוב ב-2005 לכבוד טקס לציון שנה למותו של המפיק אברהם דשא (פשנל). בשנת 2007 השתתפה בערב הוקרה למירי אלוני וביחד עם כמה מחבריה ללהקת הנח"ל ביצעו מחדש את "שיר לשלום".

חיים אישיים

לופטין הייתה נשואה למוזיקאי אריק רודיך ונולדו להם שני ילדים: מעיין ויובל.
ב-2012 נפטר בנה,יובל, ממחלת הסרטן והיא כתבה שיר לזכרו.
מתגוררת בתל אביב.